**Яратҡан эшем – мәктәптә**

**Эссе**

 Уҡытыусымын тип, ғорур әйтәм,

 Ғүмеркәйем уҙа мәктәптә.

 Уҡыусылар инде ҙур үҫһә лә,

 Бала булып ҡала йөрәктә.

 Ҡайҙа улар, нисек йәшәй,

 Тормош юлҡайҙары ауырмы?

 Барыһын уйлап ҡаңғырам -

 Дөрөҫ юлдан бара алдымы?

 Хәреф таный белеү бер булһа

 Икенсеһе - тормош асылы.

 Донъя серҙәренә өйрәнмәһә,

 Уҡытыусы була алдыммы?

 Матур йәшәй, тип, ишетһәм,

 Ҡыуаныстан илап ебәрәм.

 Уҡыусымды ҡурҡмай ғына

 Фән тауына тағы этәрәм.

 Өйрәтәм рухи байлыҡҡа,

 Асам ата-баба серҙәрен.

 Насар холоҡ-фиғелдәрен

 Уҡыусым һис ҡасан күрмәһен.

 Уҡыу йортона керһәләр

 Миҙал алып зирәктәр,

 Тағы уйлайым мин:

 Яратҡан эшем мәктәптә

 Килеп - ҡайтып үтмәгән.

( Автор шиғыры)

 Бәләкәй саҡта, туғандарымды теҙеп ултыртып, уҡытыусы булып уйнар инем. Ҡайһы бер балалар аҡса таратып, ҡайһылары магазин эше ойоштороп, гәзит таратып ҡына ултырыр ине. Уларҙың “эше” миңә еңел күренде, сөнки урамға ҡағыҙ, ручка алып сыҡмаҫтар ине. Етмәһә, диктант яҙҙырып, насар билдә ҡуйһам, бәләкәстәр илап таралышып ҡайтып китерҙәр ине. Ошо уйын-эшем миңә бала саҡта ныҡ оҡшаны. Тәүге уҡытыусым, Тәслимә Хайбулла ҡыҙы ла, башымдан бер ҙә һыйпаманы. Белмәһәм, илатып ҡуйыр ине. Ныҡ талапсан уҡытыусы булды. Тырышып уҡырға ныҡ өндәне, ялҡауланырға ирек бирмәне. Апайың һымаҡ уҡытыусы бул, ти торғайны. Апайым, Зөһрә Алсынбай ҡыҙы, миңә үҙенең юлын ҡыуырына гел ышанып ҡараны. Әсәйем дә ике һүҙенең береһендә, Байрамғәлиндарҙан да уҡытыусы сығырға тейеш тип, йөрәгемә дәрт һалды.

 Һәм минең хыялым тормошҡа ашты! Мин – балаларҙың киләсәген хәл итеүсе шәхес.

 Мин, хыялый, бер нәмә лә белмәгән балаларға хәреф танырға, уҡырға өйрәтәһең дә – шуның менән эш бөтә, тип, уйлай торғайным. Юҡ, улай түгел икән шул. Хәреф танып, уҡырға, яҙырға өйрәткән арала, уларҙы үҙаллы тормош юлына баҫырға ла өйрәтер кәрәк. Ул бит – бала, ул бит – мин. Бына мин мәктәптән сыҡҡас нимә эшләр инем? Бөгөнгө көнгә нисек килеп етер инем? Эйе, минең эргәмдә ҡанат ҡуйып алға талпынырға, артабан белем алып берәй һөнәргә эйә булырға, кешеләр менән аралашып йәшәргә, Тыуған илгә хеҙмәт итергә, Әсәй булырға, ҡыҫҡаһы, кәрәкле Кеше булырға - Уҡытыусы өйрәтте.

 Аңлап, белеп бөтмәгән нәмәләрҙе хәҙер мин уҡыусыларым менән бергә өйрәнәм. Һаман эҙләнәм, һаман үҙемде үҫтерәм. Хәҙер улар менән бергә заманса үҫешәм.

 Ошо утыҙ йылға яҡын эшләү дәүерендә мин күп нәмәне баштан үткәрҙем. Уҡытыуҙа ниндәй генә яңы технологиялар, төрлө алым, формалар ҡулланһам да, бала иң беренсе хәреф танырға, аңлап уҡырға, матур яҙырға, дөрөҫ һөйләшә белергә, иптәштәре менән аралашып, дуҫ йәшәргә һәм көн дә мәктәпкә яратҡан уҡытыусыһы эргәһенә барырға талпынып торорға тейеш. Шуны мин күҙ уңында тотоп ихлас эшләйем дә инде. Башланғыс кластар уҡытыусыһы эшендә үҙемде һыуҙағы балыҡ кеүек тоям. Балаларҙы артабан да үҙаллы тормош юлына баҫырға ярҙам итеү маҡсатында мәктәптә тәрбиә эшен алып барам. Был эш тә миңә бик ныҡ оҡшай. Балалар яратҡан уҡытыусыһына, ныҡ ышанып ҡарай, тәжрибә ала, кәрәк саҡта үҙҙәре лә миңә ярҙам итә. Ниндәй генә файҙалы һәм тормошсан саралар, күркәм йолалар үтмәй беҙҙең мәктәптә. Бөтә ауырлыҡтарҙы ла балалар менән еңеп сығам. Балалар шул сараларҙа ҡатнашып, үҙҙәренә фәһем ала, насарҙы яҡшынан айырырыға, изгелек ҡылып ҡына йәшәргә өйрәнә. Һәр бер яҡшы эшенә маҡтау ҡағыҙҙары ала. Бының өсөн үҙ эшеңде яратып башҡарырға, һәр баланың яйынан торор кәрәк.

 Мин - уҡытыусы. Уны бер ҡасан да, ҡайҙа ғына булһам да: мәктәптәме, өйҙәме, урамдамы, ҡунаҡтамы - иҫемдән сығармайым. Сөнки балаларҙың киләсәге беҙҙән башланғанын яҡшы аңлайым. Улар өсөн беҙ – ҡабатланмаҫлыҡ өлгө, абруйлы кеше.

 Эйе, мин кеше. Ә кеше булғас, уҡытыусы ла яңылышып китә түгелме? Шул арала һиҙҙермәй генә хатаңды төҙәтеп, артабан матур йәшәргә көс таба белеү – үҙе бер оҫталыҡ. Оҫталыҡ, күркәмлек, түҙемлек – уҡытыусы кешене биҙәр әйберҙәр. Иң мөһиме, ниндәй генә хата ебәрһәң дә – аяғыңда ныҡ баҫып тороу, тормош ауырлығына бирешмәй, һаман аҡыллы фекерҙәреңде өйрәтеп, алға атлау. Үҙе хата ебәргән уҡытыусы, яңылышҡан уҡыусыһын да аңлай белә ул. Ауыр саҡта ярҙам итә, кәрәк икән ашарға бирә, аҡсаһын да, кейемен дә йәлләмәй. Ундай хәлгә мин дә күп тарыным. Ярҙам иттем, уның менән генә ярлыланып ҡалманым. Сөнки, әсәләрсә уҡыусының хәленә кереү – үҙе бер шәфҡәтлелек.

 Мин - Әсә. Минең дә өс балам бар. Улар ҙа башҡалар менән бер рәттән минең ҡулда белем алдылар. Уларға ҡарап хәҙер һоҡланам. Юғары уҡыу йорттарын уҡып бөтөп, икәүһе ғаиләле лә булдылар. Үҙҙәренең яратҡан эштәре, һағынып ҡайтҡан балалары бар. Уларҙың уңыштары минең эшемә ҙур баһа булып тора. Әгәр инде тормошҡа зарланғандарын ишетһәм, тимәк, мин уҡыусыларыма нимәнелер ваҡытында еткермәгәнмен.

 Уҡытыусы бар яҡтан да килешле, оҫта, йор һүҙле булырға тейеш, тип ҡарайым. Матур, уҡытыусыларса кейенеп эшкә барыу – үҙе күп ваҡытты, бөхтәлекте талап итә. Йәшәгән йортоң эстән дә, тыштан да нур һибеп ултырырға тейеш. Ул да булһа эшкә дәрт өҫтәй. Балаларға өйрәткән ҡул эштәрен тәүҙә үҙең өйрәнеп, шунан ғына балаларға, хатта конкурстарҙа ла ҡатнашып урын алырлыҡ булһа – оҫта булыуың шунда күренә. Шағирҙарҙың шиғырҙарын уҡып, үҙемә фәһем ала килдем. Тик донъя тәмен татымайса, ауырлыҡтарын күрмәйсә, шиғыр яҙа алманым. Бына хәҙер тормош тәжрибәләренә таянып, күңелемдә көн дә яңы шиғырҙар тыуа, ваҡыт табып яҙып ҡына өлгөр. Был оҫталығым эшемдә лә ныҡ ярҙам итә.

 Заманса йәшәргә тырышам. Бер ҙә башҡаларҙан артта тороп ҡалғы килмәй. Уҡыусылар көндәрен компьютерһыҙ үткәрә алмаған һымаҡ, мин дә шул заман техникаһына өйрәнеп киттем. Эйе, мин үҙ эшемдең оҫтаһы, ә компьютер миңә ярҙам итә, бер ҙә ҡамасауламай. Уҡыусыларым менән бергә эҙләнеп, кәрәкле нәмәләр табабыҙ, башҡаларҙың эшен ҡарап өйрәнәбеҙ.

 Уҡытыусы булыу – минең өсөн һөнәр генә түгел, ә йәшәү маҡсатым. Әгәр нәҡ ошо профессияны һайламаһам, кем булыр инем икән? Уҡыусылар минһеҙ нимә эшләрҙәр ине? Ошо һорауҙы үҙемә биреп, ныҡ борсолоп ҡуям. Дөрөҫ йәшәүемә һоҡланып та ҡуям. Заманында миңә дөрөҫ юл күрһәтеүселәр булған бит. Ҙур рәхмәттәр уҡыйым ата-әсәйемә, тәүге уҡытыусыма, апайыма, бөгөнгө көндә минең менән эшләгән уҡытыусылыр коллективына, мине аңлаған балаларыма, тыңлаған уҡыусыларыма, беҙҙең эшебеҙҙе күрә белгән етәкселәргә. Мин үҙ эшемә тоғро ҡалырмын, һәр бер уҡыусыны шәхес булараҡ яратырмын, әле һаман яҡты тормош киләсәгенә ҡыҙыҡһындырып мул белем бирермен.